**Ansøgningsskema til CISUs Oplysningspulje**

**A. Basale informationer om samarbejdspartner**

|  |  |  |  |  |
| --- | --- | --- | --- | --- |
| **Navn på *samarbejdspartner*** | Global Ecovillage Network Ukraine (GEN Ukraine) | | | |
| Adresse | Підтримка та розвиток сталих спільнот в Україні / 28 Ivasiuka str. app. 74,  76010 Ivano-Frankivsk, Ukraine | | | |
| Telefon | +380 67 252 1068 | E-mail | [genukraine2018@gmail.com](mailto:genukraine2018@gmail.com) | |
| Hjemmeside | <https://genukraine.com.ua/> | Evt. Facebook, blog, Youtube kanal, Flickr etc. | | <https://www.facebook.com/globalecovillagenetwork.ua> |

**B. Aktiviteten**

1. **AKTIVITETEN. Giv en kort beskrivelse af det I søger om støtte til**
   1. *Hvad er formålet med aktiviteten?*
   2. *Hvorfor er det vigtigt? Og hvorfor skal den realiseres nu?*
   3. *Hvad består aktiviteten af?*
   4. *Hvis oplysningsaktiviteten ikke skal foregå på dansk skal det beskrives hvorfor, og hvordan I vil nå målgruppen for aktiviteten.*
   5. *Hvordan hænger aktiviteten sammen med foreningens øvrige arbejde og projektrelateret informationsarbejde (2% PRI-midler)?*
   6. *Hvordan inddrager I erfaringer fra eventuelle tidligere oplysningsaktiviteter?*
   7. *Er der tale om en oplysningsaktivitet, der før har været gennemført af foreningen? Hvis ja, hvad har man lært i foreningen og hvad påtænker man at gøre anderledes i forhold til sidst?*

|  |
| --- |
| **1.1.** Vi ønsker at skabe en tankevækkende 30 minutters film om The GREEN ROAD Project, der er startet op under krigen i Ukraine. Hvordan LØS gennem DERF-midler støtter sin lokale partner (det ukrainske økosamfundsnetværk GEN Ukraine) i at skabe ”safe centres” som ”a home away from home” for internt fordrevne i Ukraine - og for flygtninge i Danmark - med base i økolandsbyer. Vores film kommer til at handle om bestræbelserne fra de ukrainske økosamfund og om deres virke i denne nye virkelighed.    Vores formål er at dokumentere og informere om en særdeles hurtig transformation af et mangeårigt NGO-partnerskab til at skulle agere i en humanitær intervention båret af økolandsbyværdier i krisetider.  At give et andet perspektiv på, hvordan folk lever i krigstider - ved at renovere og genopbygge - mens krig ødelægger alt andre steder i Ukraine; hvordan folk lever videre med håbet, solidariteten, genopbygningen, ved at etablere husly for de fordrevne - i modsætning til at bryde sammen i smerte og opgivenhed.  **1.2.** Det sker lige NU og vil for evigt stå som en fase i vores tid, der skal huskes. Hvordan civilsamfundet bidrog positivt og konstruktivt i en krisesituation og reagerede på en meget agil/fleksibel måde for at støtte sit land og dets befolkning. Det er en tid, der skal indfanges, nu, selv i en tid med humanitære indsatser, der ellers kræver alles hænder og hjerter. Dette vellykkede tilfælde af samarbejde kan anvendes som et godt eksempel for andre, på at handle i krisetider, ud fra de værdier, man er fælles om i sit samarbejde.  **1.3.** En 30 minutters dokumentarfilm, der skildrer livet tre forskellige økosamfund i Ukraine, som en del af GREEN ROAD-projektet, og samarbejdet mellem partnere fra Danmark og Ukraine, i en ændret kontekst.  **1.4.** Dokumentarfilmen optages på primært ukrainsk, men bliver oversat med undertekster på både engelsk og dansk. Det betyder, at f.eks. skoler kan vælge at anvende filmen i engelskundervisningen eller i danske relevante fag. Dermed kan vi nå ud til et langt større publikum, ved at få dokumentaren lavet med undertekster i to versioner – også i Ukraine og i Europa.  **1.5.** Dokumentarfilmen bygger videre på den vellykkede oversættelse af breve fra GEN Ukraines præsident, kaldet "Letters from Ukraine – one month of war" (støttet af CISUs Oplysningspulje).  Folk efterlyser en anden fortælling, og det er det, vi leverer. Mange ved ikke, at LØS er engageret så direkte i Ukraine – at vi som danskere er engagerede også på denne måde. Det vil vi gerne vise.  **1.6.** Dokumentaren bliver en del af en pakke, idet vi allerede har de 10 breve fra Ukraine fra de første krigsmåneder, oversat til dansk. Det vil være muligt at få brevene suppleret og understøttet af filmen - eller faktisk det modsatte, da dokumentaren vil skildre den kontekst, som brevene henviser til og dermed gøre dem lettere at forstå. Samlet set bliver materialet mere fuldendt.  **1.7.** LØS har faktisk ikke bedrevet meget oplysningsvirksomhed om sit arbejde i Ukraine.  Der er derfor et kæmpe videnshul, både internt og eksternt, om dette arbejde. Det forsøger vi nu at fylde. |

1. **SUCCESKRITERIER. Beskriv konkret hvad I vil opnå med aktiviteten**
   1. *Beskriv de kriterier der skal være opfyldt for, at I har nået jeres mål med aktiviteten.*
   2. *Hvordan vil I måle om succeskriterierne er opfyldt?*

|  |
| --- |
| **2.1.** Ved at dele dokumentarfilmen på LØS’, GEN Europe’s og GEN Ukraine’s kommunikationsplatforme når vi ud til en meget stor og også ganske bred målgruppe i både Danmark, men også i Europa.  Der er gået rygter om vores samarbejde med GEN Ukraine på internationalt plan og nu får vi mulighed for at dokumentere det gennem filmen. Vi vil således følge antal visninger og delinger på Facebook, Youtube, Instagram (GEN Europe’s kanaler, samt LØS og GEN Ukraines egne SoMe medieplatforme). Vores mål med aktiviteten er at komme bredt ud – også udenfor vores egne organisationer. Dokumentarfilmen har allerede tiltrukket opmærksomhed fra Roskilde Festival, som på et møde i sidste uge har udvist interesse i at vise filmen, flankeret af ukrainske aktivister, på årets Roskilde festival. Kriterierne er derfor antal visninger af filmen. Vi ønsker at påvirke folk med historien om, hvordan almindelige mennesker i økosamfund i Ukraine har ydet en kæmpe indsats og hvordan en bæredygtigshedsbevægelse pludselig måtte ændre rolle. Udover visninger vil vi derfor indfange, hvordan filmen påvirker folk, gennem kommentatorspor. Vi leder ikke efter smiger, men efter forståelse for civilsamfundets indsats.  **2.2.** Vi tilstræber at opnå mindst 3000 visninger via vores LØS-, GEN Ukraine- og GEN Europe-kanaler.  Succeskriterierne for de fysiske arrangementer, med deltagelse af LØS/GEN Ukraine, er følgende:  - Visning af dokumentarfilmen på (minimum) 5 danske folkehøjskoler (vi er allerede i kontakt med flere)  - Visning hos mindst 1 anden organisation (f.ek.s Crossing Borders Food for Thought Thursday Cafe)  - Visning til GEN Europe Gathering 2022 i Danmark (juli)  - Visning på Roskilde Festival 2022 (juli) |

1. **LÆRINGSMÅL. Opstil de læringsmål I har for aktiviteten**
   1. *Hvad ønsker I som forening at blive klogere på med aktiviteten? (Hellere få konkrete og realiserbare mål end mange ufokuserede mål, der ikke er realiserbare).*
   2. *Hvordan vil I sikre opsamling og videndeling fra aktiviteten i jeres forening? Og hvem er ansvarlig?*

|  |
| --- |
| **3.1.** Vi har faktisk ikke prioriteret informationsarbejdet om vores internationale aktiviteter særlig højt før. Situationen er nu, at vi har GEN Ukraine-medlemmer hos os i Danmark, hvilket betyder, at vi sammen kan udføre informationsarbejde, som partnere. Situationen er yderst relevant, og vi indgår med frivillige fra begge organisationer som samarbejdspartnere i den fulde historie. Vores nysgerrighed går på, om vores produkt kan skabe interesse, opmærksomhed og empati for Green Road-projektet plus kombinationen af kanaler, der både bringer en dokumentarfilm og ”Brevene fra Ukraine”, som der også kan arbejdes med i f.eks. skoleregi efter GEN Ukraine-medlemmernes periode hos os i Danmark er ovre. Vi plejer at formidle budskaber om klima og bæredygtighed – nu skal vi formidle historien om organiseret civilsamfund i krig.  Vi ønsker både at komme ud med budskabet internt i organisationen – der ellers fungerer primært nationalt – men også langt mere bredt. Det er en ny rolle for LØS.  **3.2.** Efter hvert af arrangementerne vil vi foretage en intern evaluering af udfordringer, behov og succeser for at forbedre vores tilgang til det næste arrangement. Dermed kan vi løbende forbedre os og finde ud af, hvad der virker bedst. Ansvarlige personer fra LØS vil være den centrale UKRAINE-gruppe Camilla, Dicte, Kirsten og Sanne (sekretariatsleder/kommunikationsmedarbejder). |

1. **MÅLGRUPPE. Beskriv hvem aktiviteten primært henvender sig til**
   1. *Hvem er det vigtigst, at I får i tale med aktiviteten? (Vær gerne meget specifik i jeres beskrivelse af målgruppen og om der er særlige hensyn til den).*
   2. *Hvordan appellerer særligt I til den målgruppe?*
   3. *Hvad skal målgruppen have lært af aktiviteten?*

|  |
| --- |
| **4.1 og 4.2.**  - Økosamfundsnetværket i Danmark og Europa (LØS og GEN Europe).  Vi ved godt, denne gruppe i Danmark kan virke meget intern – men det vil vi vove at påstå, at den ikke er. Der bor folk i økosamfund, der ikke er aktive i LØS og ikke ved ret meget om vores indsats i Ukraine.  - Værter og frivillige i Danmark. Der er en opblomstring af mennesker, der lige nu hjælper ukrainerne i Danmark. Mange aner intet om Ukraine end hvad deres gæster fortæller dem og de ser i nyhederne.  Men de er opsatte på at vide mere og vi kan levere en anden historie, som de vil kunne identificere sig med, idet de selv GØR noget, som civilsamfund. Vi har adgang til mange grupper, vi kan dele filmen i.  - NGO'er. Der er flere NGO’er, der gerne vil gøre noget, men ikke selv har kapacitet. Vi vil gerne dele denne film med dem og har nem adgang til dem, bl.a. gennem netværket De Grønne Venner, som vi laver et Globalt Fokus projekt med. Vi er stolte af projektet og synes, det fortjener at blive vist.  - Studerende (primært politiske og sociale studier). Vi har fået 2 henvendelser om at komme og tale om arbejdet i Ukraine og har sagt, vi gerne vil komme. Men helst, når vi har en film at vise.  - Unge. Som følger sociale medier og er hurtige til at opsnappe den slags, vi her kan udsende.  Og som vi kan nå på samarbejdet med højskolerne, der vældig gerne vil have os på besøg, med filmen.  - Skoler, som vi vil sende linket til filmen til, sammen med vores oversatte breve.  - Besøgende på GEN Europe Gathering 2022  - Besøgende på Roskilde Festival 2022 (ikke til at måle, men en bedrift i sig selv!)  Vi når målgrupperne gennem en dokumentarfilm. Det er let at se, det er tilgængeligt. Det kan sagtens deles - og kan tales om. Vi taler selv om den gennem fysiske arrangementer på højskoler og festivaler.  **4.3.** Folk ved godt, at Røde Kors og de andre store er på pletten. De løser alle sammen store opgaver. Som lille organisation kan LØS gennem sin lokale partner udføre opgaver, der er mindre, men vigtige.  Folk skal vide, at vi i DK har en DERF-pulje, vi som små organisationer kan søge, når der er behov.  At vi allesammen kan gøre noget. Filmen handler om, hvordan man agerer i krisesituationer. Hvordan man deltager i stedet for at være neutral, lammet eller blive offer for omstændighederne. Hvordan man identificerer behov hurtigst muligt og finder passende løsninger. Hvordan man skal være enormt agil og fleksibel i implementeringen, skal lære at lave langsigtede planer på meget kort tid. Arbejder imod ligegyldighed og for social handling. Finder ud af, hvordan man integrerer nye mennesker i fællesskabet i både ukrainske og danske økosamfund langt hurtigere end normalt. Hvordan man kan anse flygtninge og internt fordrevne som mennesker, der kan agere og tage ansvar, i en meget svær og uvis situation.  Vi søger med filmen at øge empatien og identifikationen, så folk i danske økolandsbyer kan mærke og identificere sig med mennesker i ukrainske økolandsbyer, så frivillige og værter i Danmark kan identificere sig med deres ligesindede i Ukraine og så almindelige mennesker kan se, at alle kan gøre noget. Dette styrkes ved at have GEN Ukraine aktivister med ud – de er ikke flygtninge (kun), de er frivillige for en sag. Filmen skal give tro på og inspiration til at være *forandringsskabere.* |

1. **TEMAER. Beskriv hvordan I arbejder med de fire punkter nedenfor** (hvis I gør det)
   1. *Hvordan inddrager I jeres partner i Syd planlægning og gennemførelse af aktiviteten?*
   2. *Hvordan fortæller I om de strukturelle årsager til fattigdom og ulighed?*
   3. *Hvordan indgår FN’s Verdensmål i jeres aktivitet?*
   4. *Hvordan arbejder I med løsningsorienterede og konstruktive vinkler på jeres budskaber?*

|  |
| --- |
| **5.1.** GEN Ukraine har hovedrollen i optagelsen af dokumentarfilmen, der naturligt foregår i Ukraine.  Der er allerede udarbejdet en storyline for filmen og indhentet tilbud på priser for at få nogle filmfolk til at tage ud at filme. Nogle medlemmer fra GEN Ukraine er allerede i Danmark som flygtninge/gæster/frivillige og vil deltage i at promovere filmen på festivaler, højskoler og evt. på skoler/universiteter.  **5.2.** Vores aktivitet fokuserer ikke som sådan på de strukturelle årsager til fattigdom og ulighed, men på mulighederne for HANDLING (se også pkt. 5.4). Dog arbejdes der for at imødekomme en truende fødevarekrise ved at opbygge resiliens i de landlige lokalsamfund, der udgør et forholdsvis trygt sted at opholde sig, under krigen, for de mange interne fordrevne, der har søgt husly der.  **5.3.**  Verdensmål 11 (Bæredygtige Byer og Lokalsamfund).  Verdensmål 16 (Fred, Retfærdighed og Stærke Institutioner).  Verdensmål 17 (Partnerskaber for Handling).  Med vores film og handlinger i Ukraine tager vi del i udviklingen af modstandsdygtige og bæredygtige lokalsamfund, stærke partnerskaber og arbejdet for fred. Det nævner vi i film og ved oplæg.  **5.4.** Vi taler ikke om krigen som sådan, men om fastholdelse af HÅB og ENGAGEMENT i krigstid. Det er det, filmen skal vise. ’Against all odds’, hvordan håbet spirer og får plads, i fællesskaberne.  Vi understreger vigtigheden af at handle/at gøre noget; at skifte fra at være passiv og tage rollen som offer til i stedet at være en forandringsskaber. Som GEN Ukraine præsidenten siger i et af sine breve: ”Man kan vælge at være soldat, flygtning eller frivillig”. Alle de optrædende i filmen vælger at være frivillige - i genopbygningen af land, mennesker og håb. |

1. **PLANLÆGNING. Skriv gerne i punktform (tids)planen for gennemførelse af aktiviteten**
   1. *Tidsplan for aktiviteten*
   2. *Hvilken grad af frivilligt engagement og bidrag forventer I?*
   3. *I hvilket omfang vil det være nødvendigt at aflønne?*
   4. *Beskriv aftaler med Syd-partner og evt. andre organisationer i Danmark om aktiviteten.*

|  |
| --- |
| **6.1.** Optagelsen vil tage ca. 3 uger. Derefter kommer redigeringsfasen (2 uger) - og at oversætte fra ukrainsk til engelsk og så dansk. Dertil undertekster. Lancering og udbredelse af filmen. Krigen i Ukraine vil udvikle sig, og vi kender ikke dens nøjagtige retning. Men aktiviteterne i Ukraine vil fortsætte i en lang genopbygningsfase. Vi vil filme aktiviteterne i forbindelse med krigen, her og nu. Vi vil gerne i gang så snart som muligt og håber inderligt, at filmen kan være klar til Roskilde Festival 2022 og derefter GEN Gathering 2022, der begge finder sted i juli, her i Danmark. Store begivenheder, der gerne vil have fokus på Ukraine. Vi vil promovere filmen massivt på digitale platforme, så snart den er klar – og på højskoler/universiteter og andre kanaler i august/september ved starten af det akademiske skoleår.  **6.2. + 6.3.** Dokumentaren skal være professionelt lavet for at kunne nå ud til et bredere publikum.  Derfor kan vi ikke producere den selv, som partnere, men er nødt til at engagere fagfolk (betalt arbejde). Det frivillige bidrag vil bestå i løbende at diskutere storyline og budskaber i dokumentaren på onlinemøder. Formidlingen/udbredelsen vil foregå gennem frivillighed fra både GEN Ukraine medlemmer i Danmark samt LØS frivillige. Det giver - og udstråler - styrke at være frivillige sammen, i denne situation.  **6.4.** Da danskere fra LØS ikke kan tage til Ukraine lige nu, vil det udelukkende være GEN Ukraine, der forestår produktionen i Ukraine, mens vi har en dansk fotograf til at filme nogle sekvenser i Danmark, for at give en dansk pendant til det ukrainske arbejde, ved at vise, hvordan GEN Ukraine medlemmer er aktive som frivillige i Danmark med at pakke lastbiler, assistere folk herop, forestå skolebesøg m.m.  Både LØS og GEN Ukraine vil deltage i promoveringen af filmen bagefter (på frivillig basis).  Vi har kontakt til flere højskoler om at vise filmen og er i en god dialog med Roskilde Festival, der gerne vil have besøg af de unge, ukrainske aktivister fra GEN Ukraine. |

1. **KOMMUNIKATION. Beskriv hvordan I vil formidle jeres aktivitet**
   1. *Hvordan formidles aktiviteten internt i foreningen?*
   2. *Hvordan kommunikeres udadtil om aktiviteten?*
   3. *Er der elementer af aktiviteten, som kan interessere medierne, og hvordan skal disse kommunikeres?*

|  |
| --- |
| **7.1.** Vi vil formidle dokumentarfilmen gennem alle LØS’ kommunikationskanaler (hjemmeside, nyhedsbreve, mails til medlemmer, Facebook, Instagram og magasinet).  **7.2.** Via netværket De Grønne Venner, som også når bredt ud til (grønne) organisationer i Danmark.  GEN Ukraine’s og GEN Europe’s kommunikationskanaler (SoMe, web, YouTube, etc.). F.eks. er THE [GREEN ROAD MAP](https://greenroad.in.ua/) (kort over alle de økosamfund i Ukraine, Danmark og Europa, som har stillet sig til rådighed som vært for ukrainske flygtninge) indtil nu set godt 125.000 gange.  **7.3.** Vi sender en pressemeddelelse til alle vores mediekontakter og opfordrer til tilstedeværelse fra (lokal)pressen, når vi promoverer dokumentarfilmen. På grund af den enorme aktualitet af den ukrainsk-russiske krig og millioner af menneskers flugt fra krigen, tror vi på, at en film om, hvordan en ukrainsk NGO og ukrainske økolandsbyer håndterer de mange internt fordrevne familier/mennesker, vil tiltrække stor opmærksomhed fra medierne, der råber efter andre slags historier. F.eks. har vi allerede fået en del medieopmærksomhed ved at huse vores ukrainske venner i danske økosamfund, pakke lastbil osv. |